ДЗЯРЖАЎНАЯ ЎСТАНОВА АДУКАЦЫІ

«СІВІЦКІ НАВУЧАЛЬНА-ПЕДАГАГІЧНЫ КОМПЛЕКС

ДЗІЦЯЧЫ САД – БАЗАВАЯ ШКОЛА»

Свята да Дня маці

«АДЗІНАЯ МАЯ…»

Падрыхтавала

Бібік Тамара Станіславаўна,

класны кіраўнік 4 класа

Сівіца 2019

Мэта: стварэнне добразычлівай, святочнай атмасферы напярэдадні Дня маці.

Задачы: фарміраваць пачуццё шчырай удзячнасці матулі як самаму роднаму чалавеку ў жыцці кожнага з нас;

развіваць асабістыя якасці вучняў праз творы мастацкай літаратуры, музыку;

выхоўваць у вучняў пачуццё любові і павагі да жанчыны-маці; спрыяць самараскрыццю асобы кожнага вучня.

**1 вядучы**

“Добры дзень!” – гасцей вітаем,

Усіх на свята запрашаем.

І ў гэты дзень асенні –

Радасці для вас імгненні.

**2 вядучы**

Мы схіляем усе галовы,

Шчырыя гаворым словы

Для матулек дарагіх –

Сёння мы віншуем іх.

**1 вядучы**

І жадаем у гэты дзень,

Каб няшчасця чорны цень

Не кранаў іх аніколі.

Зычым усмешак, сіл паболей.

**2 вядучы**

Каб дзеці вас любілі,

Каб у цесце рукі былі

І каб толькі ад смяшынак

Дадавалася маршчынак.

*Вучаніца чытае верш Эдзі Агняцвет”Першае слова”* (Адамовіч Аляксандра)

Першы голас, які я пачула на свеце,

Быў голас маці.

Калыханку пад месяцам і на дасвецці

Спявала мне маці.

Гэта — першая песня

I першае слова

Зямлі маёй весняй.

Гэта — ціхая ласка

I мары ахова.

Дзякуй, маці, за песню!

Запаветныя, родныя фарбы і гукі –

Усё застаецца.

Дзякуй, мама, за рукі,

Бяссонныя ночы,

За адданае сэрца!

Рукі цёплай пяшчоты,

Турботы і працы —

Ад ляноты лячылі.

Аніякай работы ў жыцці не цурацца

I мяне навучылі.

Не пакрыўджу цябе,

3 тваіх сцежак не збочу,

Засланю ад нягоды.

Я хачу, каб свяціліся радасцю вочы

I жыла ты заўсёды.

**1 вядучы**

Мама, мамачка, матуля… – наймілагучнейшыя, найдаражэйшыя словы на свеце. Што можа быць больш свяшчэнным, чым імя маці?

**2 вядучы**

Для любога з нас: дзіцяці, падлетка, юнака, пасівелага дарослага – маці – самы родны, самы дарагі чалавек на зямлі, які даў нам жыццё…

**1 вядучы**

Яна заўжды побач з намі — у шчасці і ў горы. Яна верыць у нашы сілы нават тады, калі яны зусім на зыходзе, калі самі мы ўжо не верым ва ўласны поспех.

**2 вядучы**

Матуля дзеліць з намі ўвесь боль дарослага жыцця, супакойвае, падтрымлівае і тады, калі між намі сотні кіламетраў, калі мы, вырасшы, пакідаем бацькоўскі ўтульны дом і шукаем сваю жыццёвую дарогу і асабістае шчасце.

Прымайце, мілыя матулі, віншаванні ад вучняў 1 класа.

1. Свеціць, як сонца,

Ад самай калыскі

Вобраз любімы,

Родны і блізкі.

2. Маміна імя

Самае лепшае,

Маміна слова

Найдаражэйшае.

3. Мама! Матуля! –

Чароўнае слова

Песняй ласкавай

Гучыць на ўсіх мовах.

(Мікола Хведаровіч)

4. Для кожнага мама –

Вясна, прыгажосць.

Шчаслівыя ўсе,

У каго яна ёсць.

Люблю цябе, мама,

Усёю душой.

Ты – сонца,

Якое заўсёды са мной.

(Аляксандра Яленская)

5. Больш, чым сонейка на небе,

Дзецям мамачка патрэбна,

Бо яна так дзетак любіць,

Іх выхоўвае, галубіць.

Так надзейна, так утульна

Побач з родненькай матуляй.

(Лідзія Андрэева)

6. Мама гляне нам у вочы —

Адгадае, што мы хочам.

А калі яна ўсміхнецца,

Свеціць сонейка, здаецца.

7. Мама песню заспявае —

Сум адразу прападае.

А рука ў яе такая:

Як пагладзіць — боль сціхае.

Усе разам

Мама можа ўсё на свеце,

Добра з ёю побач дзецям.

(Іван Муравейка)

*Песня “Песенка для мам” (1 клас)*

**1 вядучы**

Для мацярынскай любові няма межаў, як няма іх для памяці сэрца, у якім мы — маленькія дзеці, колькі б гадоў на самой справе нам ні было!

**2 вядучы**

Таму вельмі правільна і справядліва, што ў Беларусі, як і ў многіх краінах свету, з 1996 года па прапанове Беларускага саюза жанчын дзень 14 кастрычніка зацверджаны як Дзень маці.

**1 вядучы**

Дзень маці супадае з вялікім народным і царкоўным святам Пакроваў. Як тлумачыць праваслаўная царква, Пакровы – пакрывала Божай Маці, якая бараніла людзей ад бяды…

**2 вядучы**

І нашы маці гатовы на самыя неверагодныя ахвяры дзеля шчасця сваіх дзяцей. Маці не проста любіць сваё дзіця, слабае і дужае, прыгожае і непрыгожае, спакойнае і крыклівае, маці разумее яго ў шчасці і горы, у смутку і радасці, калі жыццё радуе ці жорстка абыходзіцца з ім.

**1 вядучы**

Так, як маці, на свеце ніхто не ўмее

За дзяцей хвалявацца і перажываць.

Так, як маці , ніхто не ўмее на свеце

Немаўлят сваіх песціць, калыханку спяваць.

**2 вядучы**

Так, як маці, ніхто цябе не разумее,

Яна словам суцешыць заўсёды ў бядзе.

Ад матуліных слоў цэлы свет харашэе,

Не, ніхто не заменіць, матуля, цябе.

**1 вядучы**

Мы віншуем усіх жанчын, якім выпаў такі шчаслівы і нялёгкі лёс – быць Маці.

**2 вядучы**

І віншуем усіх астатніх людзей з тым, што ім выпала вялікае шчасце – быць дзецьмі, нарадзіцца на гэтай зямлі і ведаць ласкавыя рукі матуль.

*Вучаніца чытае верш Алісы Краціновай “Маёй матулі” (Бітэль Елізавета)*

"Матуля" – якое прыгожае слова,

яно дарагое, як родная мова.

Матуля сваёю ласкавай рукою

прылашчыць мяне,

застанецца са мною.

Глыбокія вочы заўсёды жывыя,

як быццам ты бачыш гады ўсе былыя.

Задумлівы позірк глядзіць так нязменна:

то крышку з усмешкай, то нейк задуменна.

Сваёй акружаеш пяшчотай, увагай,

даруеш заўсёды дабро і павагу.

Любоўю заслоніш

ўсе сваркі, нягоды.

З табою праходзяць шчаслівыя годы.

Пачуцці свае ты ніяк не схаваеш,

раскажаш усё, што на сэрцы трымаеш.

І дзякуй табе, даражэнькая мама!

Люблю твае вочы. І рукі таксама.

**1 вядучы**

Мама…Матуля…Маці! Як узнёсла гучаць гэтыя словы! Ніхто так, як маці, не шкадуе і так не турбуецца за цябе. Ніхто так, як яна, не ўмее чакаць, не можа прыгарнуць, пацалаваць, прыйсці на дапамогу. І ніхто так не радуецца нават самым нязначным тваім поспехам і ўдачам, як мама.

**2 вядучы**

Мама…Матуля…Маці! Самыя дарагія словы на свеце. А які невычэрпны сэнс гэтага адзінага слова – МАМА. Яно – ласкавае, пяшчотнае, са шчымлівым болем і ціхай радасцю гучыць на ўсіх мовах свету.

**1 вядучы**

Мама… Добрая і строгая, ласкавая і працавітая, мудрая, любімая… Нават калі мы пазавём на дапамогу ўсе слоўнікі свету, то не зможам пералічыць розныя, часам супярэчлівыя рысы характару цудоўнай жанчыны, якой пашчасціла насіць ганаровае званне Мамы.

**2 вядучы**

Ва ўсе часы матуліна любоў засцерагала ад небяспекі, натхняла на новыя подзвігі, падтрымлівала і вяла па жыцці.

*Вучань чытае верш Ю. Свіркі “Ёсць матчына любоў” (Бібік Аляксандр)*

Ёсць матчына любоў.

Яе не зблытай

3 ніякай, бо няма нідзе такой —

Пяшчотнай, бескарыслівай, адкрытай.

Шчаслівы ты, пакуль яна з табой.

Ёсць матчына любоў.

Яна будзіла

На золку, каб радоўку не праспаць.

I невядома мне, якая сіла

Магла з пасцелі цёплай падымаць.

Ёсць матчына любоў.

3 ёй забываеш

I крыўду, і бяду, і гузакі.

Яе цяпло да скону адчуваеш,

Як дотык добрай ласкавай рукі.

Ёсць матчына любоў.

Яна спрадвеку

Была, як спадарожніца жыцця.

Ці прыгажун ты будзеш, ці калека —

Ты для яе — любімае дзіця.

Ёсць матчына любоў.

Ты ёй аддзячыш.

Яна табе душу ўсю аддае.

3 дзявочаю, мужчынскай і дзіцячай

Ніколі ты не зблытаеш яе.

Ёсць матчына любоў.

Яна нам свеціць

I ў блізкай, і ў далёкай старане.

I колькі б я ні жыў на гэтым свеце,

Любі адною — матчынай! — мяне.

*Сцэнка “Ау”(Прахарэнка Вікторыя і Кучынская Мілана)*

Старэйшая сястра вучыла малодшую чытаць. Волечка вывучыла ўсе літары, але чытаць не можа, не атрымліваецца. Ніяк не складваюцца літары разам.

У кнізе напісана: “Ау”.

- Што тут напісана, Волечка?

- Не ведаю.

- Гэта якая літара?

- А.

- Малайчына. А гэта?

- У.

- А разам.

- Не ведаю.

- Ну, як жа не ведаеш? Гэта А, а гэта У. А калі разам скласці, што атрымаецца?

- Не ведаю.

- А ты падумай.

- Я думаю.

- Ну і што?

- Не ведаю.

- Ну, вось што. Уяві, што ты заблудзілася ў лесе. Як ты тады будзеш крычаць?

- Калі я заблуджуся ў лесе, то буду крычаць: “Мама!”

**1 вядучы**

Стаўшы дарослымі, многія з нас забываюцца на падрабязнасці свайго дзяцінства, а мама помніць усё.

**2 вядучы**

Нібы рознакаляровыя шклінкі вітража ашчадна захоўвае яна ў памяці моманты, калі дзіця сказала першае слова, упершыню пайшло ў дзіцячы садок, нясмела сустрэлася са сваёй першай настаўніцай, хвалюючыся, кружылася ў імклівым вальсе на выпускным балі…

**1 вядучы**

Мама… Якое слова можа з ім параўнацца?

Мама… У гэтым слове ласка і пачуццё.

Бачыш, сынок маленькі сонейку ўсміхаецца.

Ты яму, любая мама, сонца дала і жыццё.

**2 вядучы**

Маці – працаўніца, маці – карміліца, маці – заступніца…У цяжкія хвіліны сагравае промнямі сваёй любові; свеціць, калі цёмна; грэе, калі холадна; аддае апошні кавалак, калі голадна; закрывае грудзьмі, калі насцігае смяротная небяспека.

**1 вядучы**

Шчасце быць мамай – найкаштоўнейшы дар, які, як вялікая таямніца, перадаецца з пакалення ў пакаленне.

**2 вядучы**

У кожнай мамы свае сакрэты выхавання. Кожная маці выхоўвае па-свойму, але жадае агульнага, аднаго – шчасця для свайго дзіцяці.

*Вучні паказваюць сцэнічныя мініяцюры паводле вершаў А. Дзеружынскага (6, 9 клас)*

1. “З мылам”

Бабуля:

– Ганка, Гануля, ты яблыкі мыла?

Унучка:

– Мыла, бабуля, ды нават і з мылам.

Бабуля:

– Яблыкі мылам не мыюць, унучка.

Унучка:

–Дзіўна, бабуля, я ж мыю ім ручкі.

2. “Зразумеў па-свойму”

Мама:

– А чаму ты сёння ў школу

Не хадзіў, скажы, сынок?

Сын:

– Ты ж казала ўчора, мама,

Каб з кватэры ні на крок…

3. “Чыя памылка?”

Мама:

– Двойку ў дзённіку, сыночак, я ізноўку бачу.

Сын:

– Ты ж няправільна рашыла, мама, мне задачу.

4. “Пачаў лепш вучыцца”

Матуля:

– Ты пачаў, Ясь, лепш вучыцца

І як след за кнігі ўзяўся.

Сын:

– Дык ты ж ведаеш, матуля, –

Наш камп’ютар сапсаваўся.

5. “Каб сон не ўцёк…”

Сын:

– Сон прыйшоў і жмурыць вочы.

Матуля:

– Спаць лажыся ты, сынок.

Толькі ўмыйся зараз, хлопча.

Сын:

– Не, пасля, каб сон не ўцёк.

**1 вядучы**

Кажуць, для нармальнага развіцця дзіцяці неабходна, каб яго абдымалі не менш за восем разоў у дзень. Няхай жа і кожная мама часцей адчувае на сваіх плячах пяшчотныя абдымкі сыночка ці дачушкі і чуе замілаваны шэпт: ”Ты самая лепшая мама на свеце!”

**2 вядучы**

Пакуль ёсць маці — жыццё не канчаецца, усё на зямлі ад маці. Паэт Рыгор Барадулін казаў: «Калі б была мая воля на тое — пачаў бы я азбуку менавіта з літары М: як і ўсё на зямлі, усё ў нас пачынаецца з Маці. Усё ад маці, усё з-пад матчынага сэрца. Маці адна, маці незаменная».

**1 вядучы**

Так, як маці, ніхто цябе не зразумее,

Яна словам суцешыць заўсёды ў бядзе.

**2 вядучы**

Ад матуліных слоў цэлы свет харашэе...

Не, ніхто не заменіць, матуля, цябе...

*Вучні малодшых класаў чытаюць прозу( 3,4 клас)*

1-ы

Мама... Якое гэта простае і адначасова дзіўнае слова для кожнага з нас!.. Самае цёплае, самае простае, самае добрае.

2-гі

Для любога з нас мама самая прыгожая, самая пяшчотная, самая любімая, самая лепшая і яшчэ шмат разоў самая-самая-самая...

3-ці

Гэта наша першае слова, з яго пачынаецца жыццё. Матуля — наш самы родны, самы любімы ва ўсім белым свеце чалавек!

4-ы

Мы вымаўляем гэта кароткае слова “матуля” і адчуваем ласку і клопат, дапамогу і цярпенне, бясконцую дабрыню і бязмежную любоў.

5-ы

Колькі пяшчоты ў гэтым прыгожым слове, якім мы называем адзінага і настолькі блізкага і роднага нам усім чалавека! Матуля...

6-ты

На зямлі ў кожнага з нас ёсць толькі адзіная і самая любімая наша маці. Яна вучыць мудрасці, дае парады і непакоіцца за нас. I з гадамі шчырая ўдзячнасць да роднага і блізкага чалавека толькі павялічваецца...

*Песня “Мама” (3-4 клас)*

**1 вядучы**

Самыя дбайныя ў свеце рукі – маміны.

**2 вядучы**

Самыя ласкавыя словы ў свеце – маміны .

**1 вядучы**

Самае шчодрае ў свеце сэрца – маміна.

**2 вядучы**

Самыя горкія ў свеце слёзы – маміны.

**1 вядучы**

Самая шчырая песня ў свеце – маміна.

**2 вядучы**

Самая светлая радасць – маміна.

**1 вядучы**

Самае цяжкае абвінавачванне ў свеце – маміна.

**2 вядучы**

Самая вялікая ў свеце трывога – маміна.

**1 вядучы**

Мама сагрэла цябе сваім сэрцам. Яна адкрыла для цябе дзівосны свет шчасця і таямніц.

**2 вядучы**

Бяссоннымі начамі яна студзіла абпаленыя гарачкай твае вусны, калыханкай і ласкавым словам люляла, песціла цябе, суровым поглядам гартавала тваю душу. Не шкадуючы сваіх сіл, сілу давала табе. Бо яна - МАЦІ!

**1 вядучы**

Кожная сынава драпіна была ёй нясцерпным болем, няўдачы дзяцей станавіліся яе пакутай і горам.

**2 вядучы**

Ніхто так цябе не шкадуе і не любіць, як мама.

**1 вядучы**

Ніхто так горка не тужыць па табе ў адзіноце, як маці.

**2 вядучы**

Ніхто так не ўмее чакаць, як яна.

**2 вядучы**

Ніхто, як маці, не радуецца нават самым маленькім радасцям сваіх дзяцей.

**2 вядучы**

Матчына сэрца заўсёды ў трывозе аб дзецях.

*Вучань чытае верш Г. Аўласенкі “Чыя мама лепшая” (Садоўскі Іван)*

Адвячоркам мы гулялі

І аб мамах размаўлялі.

– У мяне, – прамовіў Пеця, –

Мама лепшая на свеце!

Усміхнуўся Толя: – Не!

Мама лепшая ў мяне!

– У мяне! – сказала Поля. –

Бо яна працуе ў школе!

– Ну дык што з таго, што ў школе! –

Запярэчыў Полі Коля. –

А мая кіруе крамай!

– А мая працуе... мамай

І цяпер з сястрычкай дома, –

Прашаптала ціха Тома.

– А мая, – сказала Ната, –

І за маму, і за тату!

Пэўна ж, мамачка мая

Лепей вашых удвая!..

Не згадзіўся з гэтым Пеця.

Пачалі спрачацца дзеці:

Коля з Поляй,

Пеця з Нінай...

Ну а я

Пайшоў дахаты.

З імі я не стаў спрачацца.

І без спрэчкі ведаў я:

Калі шчыра разабрацца,

Мама лепшая – мая!

**1 вядучы**

Дай Божа вам сілы

Для клопатаў шчырых,

Прыгожыя, мілыя нашы жанчыны.

**2 вядучы**

Жыццё ў нас – не казка,

Марозіць бывае.

І вашая ласка

Душу сагравае.

**1 вядучы**

Любімыя дзецьмі,

Не ведайце гора.

Вы – наша надзея!

Вы – наша апора!

**2 вядучы**

Дарагія нашы матулі! Мы ганарымся вамі і вельмі вас любім. І, паверце, стараемся быць паслухмянымі і хочам прыносіць вам радасць кожны дзень.

*Вучні паказваюць сцэнку “Янкава пяцёрка” А. Дзеружынскага (8 клас)*

Сын:

– Мама, мама, я пяцёрку сёння ў школе атрымаў.

Мама:

– Маладзец! Дзе ж, сынку, дзённік?

Аўтар:

Янка крыху памаўчаў…

Сын:

– Што, не верыш?! І не трэба, а цукерку мне дасі?

Мама:

– Ты лепш, сынку, паабедай,

Вось цукерка, не прасі.

Аўтар:

Янка еў,

Матуля ціха

Разгарнула дзённік той,

Красаваліся там двойка

Ды і тройка побач з ёй.

Мама:

– Што ж ты, сыначку, мне маніш –

Двойку, тройку атрымаў.

Сын:

– Атрымалася ж пяцёрка,

Калі разам я іх склаў.

**1 вядучы**

Хачу, каб вы мяне пачулі,

Усе нястомныя матулі.

Я шмат кажу вам цёплых слоў

За вашу ласку і любоў.

**2 вядучы**

Жывіце ў радасці і шчасці,

Не знайце смутку і бяды.

Хай вокны ў бацькоўскай хаце

Нам свецяць доўгія гады.

**1 вядучы**

Няхай заўжды вам ззяе сонца,

Каханне будзе хай бясконцым,

Няхай смяюцца вашы дзеці

І будзе мір на ўсёй планеце.

**1 вядучы**

Заканчэннем нашага свята не заканчваецца Дзень маці. Ён будзе існаваць да той пары, пакуль існуе на зямлі гэтае ганаровае званне “Мама”, а гэта – вечна!

**2 вядучы**

Мы заўжды будзем дзецьмі, пакуль жыве матуля, кліча родны дом, на парозе якога чакаюць бацькі... I да гэтага імгнення мы будзем бясконца шчаслівымі — нам будзе каго любіць і да каго вяртацца!

*Усе удзельнікі свята выконваюць песню “Мы желаем счастья вам”*